**Ministru kabineta noteikumu projekta “Noteikumi par nacionālo standartizācijas institūcijas noteikšanu” sākotnējās ietekmes novērtējuma ziņojums (anotācija)**

|  |
| --- |
| **Tiesību akta projekta anotācijas kopsavilkums** |
| Mērķis, risinājums un projekta spēkā stāšanās laiks (500 zīmes bez atstarpēm) | Ministru kabineta noteikumu projekts “Noteikumi par nacionālo standartizācijas institūcijas noteikšanu” (turpmāk - noteikumu projekts) paredz noteikt ārējā normatīvajā aktā nacionālo standartizācijas institūciju - sabiedrību ar ierobežotu atbildību “Latvijas standarts”, kura jau līdz šim ir sekmīgi pildījusi Nacionālās standartizācijas institūcijas pienākumus. |

|  |
| --- |
| **I. Tiesību akta projekta izstrādes nepieciešamība** |
| 1. | Pamatojums | Izpildot Ministru prezidenta 2020.gada 22.decembra rezolūciju Nr.12/2020-JUR-254, kā arī saskaņā ar Standartizācijas likuma 7.panta otro daļu, Ekonomikas ministrija ir izstrādājusi noteikumu projektu, lai noteiktu institūciju, kas veiks nacionālās standartizācijas institūcijas funkcijas. |
| 2. | Pašreizējā situācija un problēmas, kuru risināšanai tiesību akta projekts izstrādāts, tiesiskā regulējuma mērķis un būtība | Noteikumu projekts paredz noteikt ārējā normatīvajā aktā nacionālo standartizācijas institūciju - sabiedrību ar ierobežotu atbildību “Latvijas standarts”.Šāds noteikumu projekts izstrādāts pamatojoties uz Grozījumiem Standartizācijas likumā (Latvijas Vēstnesis 2020.gada 17.decembris Nr.244), ar kuru Latvijas tiesību aktu sistēmā tika ieviestas vairākas standartizācijas sistēmas darbībai būtiskas izmaiņas, kas sevī ietvēra arī risinājumu saistībā nacionālās standartizācijas institūciju. Saistībā ar nacionālo standartizācijas institūciju tika piemērots risinājums, ka institūciju, kas veic nacionālās standartizācijas institūcijas funkcijas nosaka Ministru kabinets. Šāds risinājums dod iespēju Ministru kabinetam elastīgāk reaģēt uz iespējamu Nacionālās standartizācijas institūcijas juridiskā statusa maiņu.**Nacionālās standartizācijas institūcijas darbības reorganizācijas izaicinājumi**Ekonomikas ministrija 2016.gadā izstrādāja konceptuālo ziņojumu “Par Latvijas nacionālās standartizācijas sistēmas pilnveidošanu” (turpmāk – Konceptuālais ziņojums), kas tika apstiprināts ar Ministru kabineta 2016.gada 21.septembra rīkojumu Nr.534 “Par konceptuālo ziņojumu “Par Latvijas nacionālās standartizācijas sistēmas pilnveidošanu””, kurā identificētas esošās nacionālās standartizācijas sistēmas problēmas, apskatīta citu valstu pieredze un piedāvāts Latvijas situācijai atbilstošākais risinājums.Standartizācijas institūcijas pēc būtības ir organizācijas, kuru mērķis nav peļņas gūšanas, bet gan vienotas standartizācijas sistēmas un ieinteresēto pušu interešu nodrošināšana. To primārā darbība ir saistīta ar standartu izstrādi – standartizāciju, kas nav uzskatāma par valsts pārvaldes uzdevumu. Standartizācijas darbības pēc definīcijas nav uzskatāmas par komercdarbību, bet gan vairāk kvalificējas kā darbība sabiedrības kopējo interešu sasniegšanai nozares pašregulācijas ceļā, kurai primārais mērķis ir sabiedrības interešu ievērošana, lai konsekventi sakārtotu attiecīgo jomu, bet ne peļņas gūšana. Tādējādi no valsts puses ir veicināma standartizācijas darbību nodošana privātpersonām. Ievērojot dominējošo praksi attiecībā uz nacionālo standartizācijas institūciju, kuras ir Eiropas standartizācijas institūciju biedri, juridisko statusu, secināms, ka 70% gadījumos nacionālās institūcijas tiek veidotas kā nevalstiskās organizācijas. Tādējādi radot iespēju jebkurai ieinteresētajai pusei iesaistīties nacionālās standartizācijas institūcijas darbā un lēmumu pieņemšanā kā stratēģiskajā, tā arī ikdienas darbā.Būtiski ir uzsvērt, ka valstij, lai izpildītu starptautiskās un reģionālās saistības, kas ir izriet no Eiropas Parlamenta un Padomes 2012.gada 25.oktobra Regulas (ES) Nr. 1025/2012 par Eiropas Standartizāciju, ar ko groza Padomes Direktīvas 89/686/EEK un 93/15/EEK un Eiropas Parlamenta un Padomes Direktīvas 94/9/EK, 94/25/EK, 95/16/EK, 97/23/EK, 98/34/EK, 2004/22/EK, 2007/23/EK, 2009/23/EK un 2009/105/EK, un ar ko atceļ Padomes Lēmumu 87/95/EEK un Eiropas Parlamenta un Padomes Lēmumu Nr. 1673/2006/EK (turpmāk – Regula 1025/2012), ir jānodrošina platforma jeb standartizācijas sistēmas uzturēšana, kas ļauj ieinteresētajām pusēm veikt nepieciešamās standartizācijas aktivitātes, taču tās pamatuzdevums nav pašu standartizācijas darbību veikšana. Valsts nepieciešamības gadījumā, var iesaistīties standartizācijas darbā kā viena no ieinteresētajām pusēm, bet uz vienlīdzīgiem un līdzvērtīgiem nosacījumiem, kā citas ieinteresētās puses.Līdz ar to, viens no Ekonomikas ministrijas darbiem bija dialogs ar ieinteresētajām nevalstiskajām organizācijām, lai vienotos par standartizācijas biedrības dibināšanas jautājumiem – biedrības dibinātāji un līdzdibinātāji, biedrības statūti, biedru kandidāti, valsts finansējums. Sarunu procesa ietvaros iezīmējās divi būtiski problēmjautājumi – nevalstisko organizāciju dalība standartizācijas biedrības dibināšanā bez valsts tiešas līdzdalības standartizācijas biedrībā un standartizācijas darbībām nepieciešamā valsts finansējuma nodrošināšana un saglabāšana.**Attiecībā uz ieinteresēto pušu organizētas standartizācijas biedrības izveides iespējām**, **jāsecina, ka pie esošiem nosacījumiem**, kad Ekonomikas ministrija tiešā veidā nevar būt dalībnieks biedrībā kā viens no biedrības biedriem, jo saskaņā ar Valsts pārvaldes iekārtas likumu valsts tieša līdzdalība privāto tiesību jomā nav iespējama, kā arī ieinteresētajām pusēm pastāvot bažām par standartizācijas darbībām nepieciešamā valsts finansējuma saglabāšanu, **līdzšinējā periodā nav izdevies vienoties ar standartizācijā ieinteresētajām pusēm par standartizācijas biedrības veidošanu.** Šādu secinājumu apliecina arī Ekonomikas ministrijas 2019.gadā 24.maijā organizētā sanāksme “Par standartizācijas biedrības izveidi”, kuras mērķis bija noskaidrot aktuālos ieinteresēto pušu viedokļus par jautājumiem saistībā ar standartizācijas biedrības izveidošanu. Ņemot vērā, ka ieinteresētās puses nav izrādījušas vēlmi dibināt biedrību, kas varētu nodarboties ar nacionālās standartizācijas institūcijas funkciju izpildi, tad ir pielemts, ka Ekonomikas ministrija virzās tālāk ar nacionālās standartizācijas institūcijas nominēšanas jautājumu, savukārt atsevišķais jautājums par standartizācijas biedrības izveidi būtu aktualizējams tikai pie nosacījuma, kad būtu panākts ieinteresēto pušu atbalsts par viņu līdzdalību biedrības izveidē.**Nacionālās standartizācijas institūcijas nozīmēšana**Lai izpildītu Standartizācijas likuma 7.panata otrajā daļā doto deleģējumu Ministru kabinetam noteikt Latvijas nacionālo standartizācijas institūciju, Ekonomikas ministrija piedāvā šos pienākumus uzticēt SIA “Latvijas standarts”, kur 100% kapitāla daļas pieder valstij un kura jau līdz šim ir sekmīgi pildījusi Nacionālās standartizācijas institūcijas pienākumus. SIA “Latvijas standarts” izveidota 2017.gada 1.augustā sabiedrības ar ierobežotu atbildību “Standartizācijas, akreditācijas un metroloģijas centrs” reorganizācijas ceļā, un sekmīgi pilda Standartizācijas likumā deleģētās nacionālās standartizācijas institūcijas funkcijas, tai skaitā nodrošinot Eiropas standartu 100% pārņemšanu nacionālo standartu statusā un organizē nacionālo standartu izstrādi standartizācijas tehniskajās komitejās. SIA “Latvijas standarts” nodrošina Latvijas nacionālo interešu pārstāvību un ieinteresēto pušu klātbūtni standartizācijas lēmumu pieņemšanā Eiropas un starptautiskā līmenī kā Eiropas Standartizācijas komitejas (CEN), Eiropas Elektrotehnikas standartizācijas komitejas (CENELEC), Starptautiskās Standartizācijas organizācijas (ISO) pilns biedrs un Starptautiskās Elektrotehnikas standartizācijas komisijas (IEC) asociētais biedrs, un ir noslēgusi Saprašanās memorandu ar Eiropas Telesakaru standartu institūtu (ETSI). SIA “Latvijas standarts” ir ieviesta un sertificēta Kvalitātes vadība sistēma atbilstoši ISO 9001 prasībām un regulāri tiek veikts novērtējums par atbilstību Eiropas standartizācijas organizāciju prasībām, par ko saņemts pozitīvs novērtējums. Veicinot nevalstisko organizāciju, uzņēmēju iesaisti standartizācijas procesos, SIA “Latvijas standarts” īsteno sabiedrības informētības paaugstināšanas un iesaistes pasākumus, t.sk. sadarbojoties ar nozaru asociācijām, augstākās un profesionālās izglītības iestādēm, un koordinē nacionālo standartizācijas tehnisko komiteju darbu. Sadarbībā ar nozares ministrijām SIA “Latvijas standarts” veicina standartu izmantošanu nozaru politiku atbalstam, tādējādi stiprinot standartizācijas lomu prioritāro nozaru attīstībā, un ir sniegusi būtisku ieguldījumu valsts programmu īstenošanā, piemēram, būvniecības un ēku energoefektivitātes jomā. Ieviešot digitālus risinājumus, SIA “Latvijas standarts” turpina darbu pie standartu izstrādes un izplatīšanas procesu modernizācijas, atvieglojot ieinteresēto pušu iesaisti un paātrinot standartizācijas procesus. SIA “Latvijas standarts” ir uzsākusi sadarbību ar nozares līderiem mašīntulkošanas risinājumu ieviešanā standartu tulkošanas procesu paātrināšanai un tulkojumu kvalitātes uzlabošanai, sekmējot latviešu valodā pieejamo standartu krājuma papildināšanu un paaugstinot standartizācijas dokumentu pieejamību plašākai sabiedrībai. Īstenojot šīs aktivitātes, SIA “Latvijas standarts” pastāvīgi nodrošina kapitālsabiedrības vidēja termiņa darbības stratēģijā definēto mērķu sasniegšanu nacionālās standartizācijas sistēmas attīstībai. Klientu aptaujas uzrāda pieaugoši pozitīvu vērtējumu LVS darbībai.Vienlaikus ievērojot to, ka valstij, lai izpildītu starptautiskās un reģionālās saistības, kas ir izriet no Regulas 1025/2012, ir jānodrošina platforma jeb standartizācijas sistēmas uzturēšana, kas ļauj ieinteresētajām pusēm veikt nepieciešamās standartizācijas aktivitātes, ir uzskatāms, ka SIA “Latvijas standarts” nodrošinot Standartizācijas likumā 9.pantā paredzētās funkcijas nodrošina, ka atbilstoši Valsts pārvaldes iekārtas likuma 88.panta tiek novērsta tirgus nepilnība - situācija, kad tirgus nav spējīgs nodrošināt sabiedrības interešu īstenošanu attiecīgajā jomā, bet arī sniedz tādus pakalpojumus, kas ir stratēģiski svarīgi valsts turpmākai attīstībai.Jautājums par SIA “Latvijas standarts” nozīmēšanu par Latvijas nacionālo standartizācijas institūciju tika izskatīts arī Latvijas nacionālajā standartizācijas padomē, kurā ir pārstāvētas gan nevalstiksās organizācijas, gan valsts pārvaldes iestādes, kas ir ieniteresētas standartizācijas darbā. Padome atbalstīja lēmumu par SIA “Latvijas standarts” nozīmēšanu par Latvijas Nacionālo standartizācijas institūciju. |
| 3. | Projekta izstrādē iesaistītās institūcijas un publiskas personas kapitālsabiedrības | Ekonomikas ministrija, esošā nacionālā standartizācijas institūcija – SIA “Latvijas standarts” |
| 4. | Cita informācija | Noteikumu projekts atbalstīts Nacionālajā standartizācijas padomē, kas notika 2021.gada 25.martā |

|  |
| --- |
| **II. Tiesību akta projekta ietekme uz sabiedrību, tautsaimniecības attīstību un administratīvo slogu** |
| 1. | Sabiedrības mērķgrupas, kuras tiesiskais regulējums ietekmē vai varētu ietekmēt | Noteikumu projekta mērķa grupa ir komersanti, valsts pārvaldes iestādes, un nevalstiskās organizācijas, kas ir saistītas ar standartizācijas jautājumiem |
| 2. | Tiesiskā regulējuma ietekme uz tautsaimniecību un administratīvo slogu | Komersantiem, valsts pārvaldes iestādēm, nevalstiskajām organizācijām un citām sabiedrības grupām noteikumu projekts nemaina tiesības un pienākumus, kā arī veicamās darbības |
| 3. | Administratīvo izmaksu monetārs novērtējums | Nav attiecināms |
| 4. | Atbilstības izmaksu monetārs novērtējums | Nav attiecināms |
| 5. | Cita informācija | Nav |
| **III. Tiesību akta projekta ietekme uz valsts budžetu un pašvaldību budžetiem** |
| Projekts šo jomu neskar |

|  |
| --- |
| **IV. Tiesību akta projekta ietekme uz spēkā esošo tiesību normu sistēmu** |
| Projekts šo jomu neskar |

|  |
| --- |
| **V. Tiesību akta projekta atbilstība Latvijas Republikas starptautiskajām saistībām** |
| Projekts šo jomu neskar |

|  |
| --- |
| **VI. Sabiedrības līdzdalība un komunikācijas aktivitātes** |
| 1. | Plānotās sabiedrības līdzdalības un komunikācijas aktivitātes saistībā ar projektu | Sabiedrības līdzdalība nodrošināta, ievietojot noteikumu projektu publiskai apspriešanai Ekonomikas ministrijas tīmekļvietnē www.em.gov.lv sadaļā “Sabiedriskā apspriešana” un Valsts kancelejas tīmekļa vietnē sadaļā “Sabiedrības līdzdalība” |
| 2. | Sabiedrības līdzdalība projekta izstrādē | Sabiedrības pārstāvji tika aicināti sniegt viedokli rakstveidā par noteikumu projektu līdz 2021.gada 26.aprīlim |
| 3. | Sabiedrības līdzdalības rezultāti | Sabiedrības līdzdalības ietvaros komentāri un viedokļi netika saņemti |
| 4. | Cita informācija | Nav |

|  |
| --- |
| **VII. Tiesību akta projekta izpildes nodrošināšana un tās ietekme uz institūcijām** |
| 1. | Projekta izpildē iesaistītās institūcijas | SIA “Latvijas standarts” |
| 2. | Projekta izpildes ietekme uz pārvaldes funkcijām un institucionālo struktūru.Jaunu institūciju izveide, esošu institūciju likvidācija vai reorganizācija, to ietekme uz institūcijas cilvēkresursiem | Saistībā ar noteikumu projekta izpildi nav nepieciešams veidot jaunas, ne arī likvidēt vai reorganizēt esošas institūcijas.Noteikumu projekta izpilde neietekmēs institūcijām pieejamos finanšu un cilvēkresursus.SIA “Latvijas standarts” arī turpmāk pildīs Nacionālās standartizācijas institūcijas funkcijas/pienākumus EM budžeta apakšprogrammā 26.04.00 “Atbilstības novērtēšana un kvalitātes nodrošināšana” tai paredzētā valsts budžeta finansējuma ietvaros.  |
| 3. | Cita informācija | Nav |

Ekonomikas ministra p.i.,

zemkopības ministrs K. Gerhards

Vīza:

Valsts sekretārs E.Valantis

Freibergs N., 67013268

Normunds.Freibergs@em.gov.lv